બીએસએફ દ્વારા ક્રીકમાં હજુ પણ સઘન સર્ચ ઓપરેશન ચાલી રહ્યું છે અને વધુ કેટલીક બોટ સાથે પાકિસ્તાની ઘુસણખોરો ઝડપાવાની શક્યતા છે. કચ્છ સરહદે બીએસએફ દ્વારા ઈતિહાસમાં પહેલીવાર એકસાથે 21 બોટ અને પાંચ પાકિસ્તાની માછીમારો ઝડપવામાં આવ્યા છે. 06/09/17 ના મધરાત્રે બાર વાગ્યાની આસપાસ હરામી નાળા વિસ્તારમાં રાતના અંધકારમાં માનવ હિલચાલની ખબર પડતાં બીએસએફની પેટ્રોલીંગ પાર્ટીઓ ક્રીકમાં ધસી ગઈ હતી. રાત્રિના ઘોર અંધકારમાં બીએસએફની સ્પીડ બોટની ઘરઘરાટી સંભળાતાં જ પાકિસ્તાની માછીમારોના ટોળામાં નાસભાગ મચી ગઈ હતી. બીએસએફના જવાનો તેમને ઝડપી લેવા સાવ નજીક પહોંચી ગયાં તો પાકિસ્તાની માછીમારોએ નાસી છૂટવા કોઈ નો માર્ગ ના રહેતાં બીએસએફની સ્પિડ બોટને ઉથલાવવા કોશીશ કરી હતી. જેનાં પગલે બીએસએફને પાંચ રાઉન્ડ ફાયરીંગ કરવાની ફરજ પડી હતી. ગોળીબાર બાદ પાકિસ્તાનીઓ અટપટી ક્રીકમાં નાસી છૂટ્યા હતા. ઓપરેશન દરમિયાન બીએસએફએ બે પાકિસ્તાની માછીમારો અને 3 બોટ ઝડપી પાડ્યા હતા. મોટાપાયે પાકિસ્તાની માછીમારો ઘુસ્યાં હોવાનું જણાતાં બીએસએફ દ્વારા ગત રાત્રિથી ક્રીકમાં સઘન સર્ચ ઓપરેશન હાથ ધરાયું હતું. સર્ચ ઓપરેશન દરમિયાન આજે પરોઢે 4 વાગ્યાના અરસામાં બોર્ડર પીલર નંબર 1169 પાસેથી વધુ 14 બીનવારસી બોટ અને 3 પાકિસ્તાની શખ્સો ઝડપાઈ ગયાં હતા.